ΓΡΑΠΤΗ ΕΡΩΤΗΣΗ E-2807/98

υποβολή: Leo Tindemans (PPE) προς την Επιτροπή

(17 Σεπτεμβρίου 1998)

Θέμα: Πολιτική PHARE: προάσπιση των συμφερόντων των ευρωπαίων εμπειρογνωμόνων

Με ποιόν τρόπο, στο πλαίσιο των προγραμμάτων PHARE, μπορούν οι ευρωπαίοι εμπειρογνώμονες να προασπίσουν τα συμφέροντά τους έναντι των εργοδοτών τους, σε περίπτωση ασυμφωνίας ως προς την εκτέλεση του προγράμματος;

Πάντως, σύμφωνα με την αρχή της αποκεντροποιημένης εκτέλεσης, την ευθύνη για την εκτέλεση των προγραμμάτων έχει η διοίκηση του PHARE στις χώρες που συμμετέχουν και οι Αντιπροσωπείες της Ευρωπαϊκής Επιτροπής.

Εάν προκύψει ασυμφωνία μεταξύ των τοπικών διοικήσεων και της ευρωπαϊκής συμβαλλομένης πλευράς, τότε η τελευταία αυτή μπορεί να ζητήσει τη μεσολάβηση της Αντιπροσωπείας της Ευρωπαϊκής Επιτροπής, προκειμένου να εξευρεθεί ικανοποιητική λύση και να συνεχισθεί περαιτέρω το πρόγραμμα.

Όμως, από την πείρα που συγκεντρώθηκε στη Ρουμανία και τη Βουλγαρία φαίνεται ότι η παρακολούθηση των προγραμμάτων PHARE έχει ανατεθεί, από την ανά χώρα Αντιπροσωπεία, σε τοπικούς υπαλλήλους οι οποίοι, σε περιπτώσεις ασυμφωνίας με τους υπαλλήλους άλλων εθνικών διοικητικών υπηρεσιών δεν είναι διατεθειμένοι να παρεμβαίνουν, ενώ οι ευρωπαϊκοί υπάλληλοι στην Αντιπροσωπεία δεν αισθάνονται την υποχρέωση να αναλαμβάνουν οποιαδήποτε σχετική πρωτοβουλία. Επίσης, ούτε οι υπάλληλοι της ΓΔ 1Α της Ευρωπαϊκής Επιτροπής είναι διατεθειμένοι να παρεμβαίνουν. Σε περίπτωση ασυμφωνιών, οι ευρωπαίοι εμπειρογνώμονες προσκρούουν σ' ένα τοίχο ασυννενοησίας και εγκατάλειψης. Όμως οι ασυμφωνίες για την εκτέλεση προγραμμάτων δεν είνα κάτι σπάνιο.

Σε ποιό φορέα μπορεί, κατά τη γνώμη της Επιτροπής, να ανατεθεί η μεσολάβηση μεταξύ ευρωπαίων συμβαλλομένων και τοπικών αρχών; Δεν είναι ενδεδειγμένο να ανατεθεί η εντολή αυτή στην ίδια την Επιτροπή ή στη διοίκηση του PHARE;

Απάντηση του κ. van den Broek εξ ονόματος της Επιτροπής

(21 Οκτωβρίου 1998)

Για το σύνολο των έργων Phare η Επιτροπή έχει μεταφέρει την αρμοδιότητα ανάθεσης συμβάσεων σε άλλους φορείς των εταιρικών χωρών. Στο πλαίσιο αυτού του αποκεντρωμένου συστήματος, μία εθνική αρχή, υπεύθυνη για την υλοποίηση του έργου, όπως η μονάδα διαχείρισης προγράμματος αναθέτει συμβάσεις σε συμβούλους. Η Επιτροπή δεν έχει νομική σχέση με τον σύμβουλο. Σε περίπτωση ασυμφωνίας γύρω από την υλοποίηση του έργου της σύμβασης, μεταξύ του συμβούλου και της υπεύθυνης για την εκτέλεση αρχής, η διευθέτηση πραγματοποιείται σύμφωνα με τις διαδικασίες που προβλέπονται στη σύμβαση που υπέγραψαν τα δύο μέρη.

Κανονικά, τα προβλήματα που προκύπτουν κατά την εκτέλεση των έργων πρέπει να επιλύονται με συνεννόηση μεταξύ των συμβαλλομένων μερών. Ωστόσο, σε περίπτωση που τα προβλήματα παραμένουν άλυτα, οι σύμβουλοι πρέπει να έρχονται σέπαφή με την ενδιαφερόμενη αντιπροσωπεία της Επιτροπής ή με την κοινή υπηρεσία της Επιτροπής για τη διαχείριση της κοινοτικής βοήθειας στα κράτη μη μέλη, σεβόμενοι πάντα τις υποχρεώσεις τους βάσει των συμβάσεων. Η Επιτροπή θα προσπαθεί να παρεμβαίνει ανεπίσημα και να έρχεται σέπαφή με αμφότερα τα μέρη, όταν το ανθρώπινο δυναμικό στη διάθεσή της το επιτρέπει και να βοηθά την επίτευξη των στόχων των έργων, σεβόμενη την αυτονομία της εταιρικής χώρας όσον αφορά τη διαχείριση των έργων που της έχει εμπιστευτεί.